የጃፓኑ ጠቅላይ ሚኒስቴር የአትሌት ሻምበል አበበ ቢቂላን ቤሰቦችን አነጋገሩ
አዲስ አበባ፤ ጥር 6/2006 (ዋኢማ) – የጃፓኑ ጠቅላይ ሚኒስቴር ሺንዞ አቤ የቶክዮ ማራቶን ሩጫ አሸናፊዉን የሻምበል አበበ ቢቂላ ቤተሰቦችን ዛሬ በአዲስ አበባ ሸራተን ሆቴል አግኝተዉ አነጋገሩ።ሚኒስትሩ አትሌት ሻምበል አበበ ቢቂላን በጣም እንደሚያደንቁትና ምንጊዜም ቢሆን እንደሚያስታዉሱት ተናግረዋል።ሮም ላይ በባዶ እግሩ ሩጦ በማሸነፉ ምክንያት ቶክዮ ላይም በባዶ እግሩ ይሮጣል ተብሎ ሲጠበቅ የነበረ ቢሆንም እሱ ግን ጫማ አድርጎ ሩጦ በማሸነፍ በወቅቱ በህዝቡ ዘንድ የተለየ ስሜት ፈጥሮ እንደነበር አስታዉሰዋል።የጃፓን ህዝብ ለአትሌቲክስ ከፍተኛ ፍቅር እንዳለዉ የገለፁት ጠቅላይ ሚኒስትሩ ለአትሌት ሻምበል አበበንም ሲዘክረዉ ይኖራል ብለዋል።ሚኒስትሩ አትሌት አበበ ቶክዮ ማራቶን ላይ ሲሮጥ የ10 ዓመት ልጅ እንደነበሩ ተናግረዋል።የጀግናዉ አትሌት የሻምበል አበበ ቢቂላ ልጅ የትናየት አበበ በበኩሉ የአባቱን የቶክዮ ድል በማስታወስ የጃፓኑ ጠቅላይ ሚኒስትር  እሱን በማነጋገራቸዉ በጣም መደሰቱን ገልጿል።አበበ በቶክዮ የሮጠበት ጫማና በወቅቱ ያገኘዉ የወርቅ ሜዳልያ ተጎብኝተዋል።ጠቅላይ ሚኒስቴር ሺንዞ አቤ በአትሌቲክስ ማሰልጠኛ ተቋም በመሰልጠን ላይ ላሉ ወጣት አትሌቶች የስፖርት ጫማ በስጦታ አበርክተውላቸዋል።ጠቅላይ ሚኒስትሩ በዕለቱ በቦታዉ የተገኙትን ታዋቂ የኢትዮጵያውያን አትሌቶች ማነጋገራቸውን የኢትዮጵያ ዜና አገልግሎት ዘግቧል።